1Peyelulutye ulu, Yesu iyelelwe kangi kwa avanyigendo vakwe pa nyanza ya ku Tibeliya. Nave iyelelwe de: 2Simoni Petulo na Tomasi (yatambuligwe munyawendani), na Nataneli (yula umunya ku Kana iya ku Galilaya) na avana va Sebedayo na avavili va avanyigendo vakwe vepamwi. 3Simoni Petulo neke avalongele itigila, “Ndibita kukulova isomba.” Neke vamutigile, “Tubitasa.” Swe vihega vihova ikipugu neke ikilo mbekili sivambulii kinu. 4Na pesambi kwidandaluka, Yesu imite pamugekela gwa inyanza, neke avanyigendo sivamukaguligi ulwa ye Yesu. 5Swe Yesu akuvawusa, “Vanangu mwina mboga?” Swe vitigila, “Twihela.” 6Ndawe avalongelige, “Mutoose ikilovelo ulubali lwa kundyo, lwa ikipugu, nanye mulova.” Vave vitoosa ikilovelo neke pe valemwe ukukwega, pakuva chekimemite. 7Umunyigendo yealimwende va Yesu amulonje Petulo ukuta, “Ye Mutwa.” Simoni Petulo peapulike ukuta ye Mutwa ipinyite ikitema (pakuva ewufuula) swe akwitoosa munyanza. 8Avanyigendo avangi vaasile kumwani mukipugu kono wevikuluna ikilovelo ikimemile isomba; pakuva sivevali pataali na imwani se nda nzwambo ligana de. 9Vave vifika pa mwani vaguwene umoto gwa makala na pachanya pepina somba na umukate. 10Yesu avatige, “Mulete ipa isomba isimwi se mulofile.” 11Neke Simoni Petulo ingile mukipugu na ukukwegela ikilovelo pamwani kimemite isomba ingomi ligana na machumi gahanu na sidatu; nambi we nzolofu ndahihyo ikilovelo sichademwiki. 12Neke Yesu avalongele, “Muse twiswawule.” Asukuli yeigelye ukumuwusa ulwa: “Winani veve?” Pakuva valukagulige ukuta ye Mutwa. 13Yesu swe ibita akwegula umukate na ukuvapela na sisomba ndahihyo. 14Ulu lwa kadatu Yesu ukwiyelelula ku vanyigendo vakwe peyeasilibwike uluhuma kuvafwe. 15Peyevalye, Yesu atige kwa Simoni Petulo, “Simoni ve mwana va Yohane! Veve unzenda ukulutila iva?” Neke amutigile, “Ena, Mutwa; ukulukagula veve. Ulwa ngwenda” Yesu amulongele, “Pelelelage ifyana fya ing'olo sangu.” 16Yesu amuwuse kangi ulwa kavili, “Simoni va Yohane! Unzenda?” Petulo amupitule, “Ena, Mutwa veve ukulukagula ulwa nene ngwenda veve.” Sweakumupitula, “Kwamilage Ing'olo sangu.” 17Yesu kangi amuwuse ulwa wudatu, “Simoni va Yohane! unzenda?” Petulo ahuguve pakuva amuwusise ulwa wudatu, “Unzenda?” Petulo akumupitula itigila, “Mutwa veve usisele mbesili, ino veve ulukagwe ulwa ngwenda.” Yesu amutigile, “Pelelelage ing'olo sangu! 18Nachene ngukulongela, pewe wimunyakilambo weusovye ukwipinya, nu kubita kukwekuvesaga kwewiwenda. Neke pewiva ugogwe, ugolola amawoko gako na umunu uyungi akupinga na ukukusogosa kwe siwiwenda.” ( 19Pakulonga isi Yesu alagilige ifwa iyindawuli yesafwila Petulo na ukumupela indolo Nguluvi.) Neke Yesu amutigile, “Ninile!” 20Baho Petulo apitwike, ndawe amuwonige yula umunyigendo yeemwende va Yesu, akuvaninila. Umunyigendo uyu, ye yuyula yeali ikalite pipi na Yesu pa ikilyo cha pamihye, yeamuwusise Yesu itigila, “Mutwa ngali ye nani yeakupituka.” 21Neke Petulo peamuwene uyo swe akumulongela Yesu, “Mutwa na uyu nave ndawuli?” 22Yesu amupitwe, “Wone ndiwenda uyu ikale mbaka pendipiluka kikuvava kiki veve? Veve ninile nene.” 23Swe ulukani ulo lwipulisa na kwa vanyalukolo ukuta umunyigendo yula sisaafwa. Neke ulwene Yesu salongigi ulwa munyigendo yula ukuta sisaafwa, alongige ulwa, “Wone ndiwenda ikale mbaka pendipiluka kikuvava kiki veve.” 24Uyu ye yula umunyigendo yeakolelela ing'ani isi, na ye andike. Nahwe tukulukagula ukuta uwolelesi wakwe wa nachene. 25Ino, kosili na isingi nzolofu seapigite Yesu wone sikesandikwe lumwi, lumwi, nditigila ing'i mbeyili siyike yikwila ifitabu fyefike fyandikwa.
bem_Latn